钦定古今图书集成/明伦汇编/官常典/第732卷 > 刘天孚
## 钦定古今图书集成/明伦汇编/官常典/第732卷 > 刘天孚

按《元史忠义传》：“天孚字裕民，大名人。由中书译史为
东平总管府判官，改都漕运司判官，知冠州，再知许
州，所至有治绩。时检核屯田，临颍邓艾口民稻田三
百顷，有欲害之者，指为右屯，陈于中书，请复筑之。中
书下天孚按实，天孚为辨其非，章数上乃止。襄城与
叶县接壤，其南为湛河。襄城民食沧盐，叶县民食解”
盐，刻石河南岸以为界。叶县令有贪污者，妄徙石于
北二里，诬其民食私盐，系治百馀家，两县斗辨，叶县
倚陕漕势，以凌襄城，中书遣官察其实，天孚为考其
元界，移石故处，而叶县令被罪。去岁大旱，天孚祷即
雨，野有蝗，天孚令民出捕，俄群鸟来啄，蝗为尽。明年
麦熟，时有青虫如蟊食麦，人无可奈“何。忽生大花虫，
尽嚼之，许人立碑颂焉。”转万亿宝源库同提举，迁江
西行省左右司郎中，以母老不赴。俄丁母忧。服除，起
知河中府，视事始两月，陕西行省丞相阿思罕为乱，
举兵至河中。时事起不虞，达鲁花赤朵儿只趋晋宁
告乱，天孚日夜治战守具，选丁壮分守要害，令河东
县达鲁花赤脱因都守大庆关津口，尽收船舫，东岸
令判官孙伯帖木儿守汾阴，推官程谦守禹门，河东
县尹王文义守风陵等渡。阿思罕军列栅河西岸，使
来索舟，天孚度不能拒，凡八遣人至晋宁乞援兵，不
报。居七日，阿思罕缚筏河上，欲纵火屠城。同知府事
铁哥与河东廉访副使明安答见事急且患城中人
偪，乃诣阿思罕军，阿思罕囚之，而敛船济兵。兵既入
城，阿思罕以扼河渡，锁舟楫为天孚罪，欲胁使附己，
方坐府治号令诸军。天孚佩刀直前，众遏之，不得进，
退为幕僚。王从善等曰：“吾家本微贱，荷朝命至此，今
不幸遭大变，吾何忍从之而负上恩哉！且与其辱于
阿思罕之手，吾宁蹈河以死。”遂拂衣出。时天寒，河冰
方坚，天孚拔所佩刀斫冰开，北望为《国语》若祝谢者，
再拜已，脱衣帽岸浒，乃投水中。阿思罕大怒，籍其家，
郡人咸哀痛之。事平，诏其弟天惠给驿以归其柩，葬
于大名。赠推诚秉节功臣、中奉大夫、河东山西道宣
慰使、护军、彭城郡侯，谥“毅。”